Volg SA'ners regstreeks wat aan uitmergelende wedloop deelneem | Maroela Media
Armand du Plessis, 'n Pretorianer wat tans in Kaapstad woon, en die Belg, Luc Steens wat ook onder die Suid-Afrikaanse vlag hardloop, het Sondagoggend om 10:00 met die Tor des Geants in die Aosta-vallei in Italië begin. Hulle hardloop nou reeds meer as 45 uur.
Die Tor des Geants ("reis van die reuse") is 'n 330 km roete met 'n algehele hoogte bo seespieël van 24 000 m. Die afsnytyd is 150 uur (net meer as ses dae) en die deelnemers hardloop aaneen.
Tydens die veldloop sal deelnemers deur meer as 34 munisipaliteite hardloop, 25 bergreekse, 30 ysmere en twee natuurlike parke oorsteek.
Die wedloop begin en eindig in Courmayeur.
Weens die moeilikheidsgraad van die wedloop, maak meeste atlete nie klaar nie. Van die 765 atlete wat vir vanjaar se Tor des Geants gekwalifiseer het, het 150 atlete reeds onttrek, waaronder die Kapenaar, Linda Doke.
Die voorloper in vanjaar se Tor des Geants is die Italianer, Bosatelli Oliviero. Hy het Dinsdagoggend reeds 222 km afgelê.
Du Plessis is tans in die 93ste posisie en het 151 km agter die blad. Maroela Media het vroeër berig Du Plessis het die land se naam hoog gehou toe hy die derde plek op die podium gehaal het tydens 'n 160 km-wedloop onder uiterste omstandighede in Chileense Patagonië.
Steens (wat homself intussen weer in België gevestig het) is in die 428ste posisie en hy het reeds 106 km voltooi.
Volg die atlete regstreeks hier (Du Plessis se nommer is 1196 en Steens is 1381).
Volg die Tor des Geants op Facebook om foto's te sien van die ongelooflike natuurskoon waardeur die deelnemers hul weg moet vind.
Plaaswerkers maak gru-vonds
Defnitief 'n "reis van die reuse"! Haal my hoed af vir die ouens!Ek hoop nou net nie my dogter gaan die lees en ook wil staan en aanpak nie :(